'Trane' vir Du Toit in tennisstryd | Netwerk24
'Trane' vir Du Toit in tennisstryd
Maya Tahan Foto: Eunice Visagie
Suid-Afrika se Lance-Pierre du Toit en Megan Basson is albei Vrydag in hul kwarteindstryde in die ITF Futures I-tennistoernooi in Stellenbosch uitgeskakel.
Vir Du Toit (19) sal dié nederlaag veral 'n bitter pil wees om te sluk, nadat hy twee wedstrydpunte gehad het, maar dit nie kon benut nie.
Sebastian Prechtel van Duitsland het hom in 'n taai stryd in drie stelle met 6-1, 3-6, 7-6(6) geklop om 'n plek in die halfeind te bespreek.
Prechtel het in die beslissende stel benewens die twee wedstrydpunte wat hy aan die einde afgeweer het, mooi teruggeveg nadat Du Toit op sy afslaan deurgebreek het.
Du Toit het op 5-4 afgeslaan vir die wedstryd, terwyl hy in die valbylstryd ook 'n wedstrydpunt gehad het.
Prechel het egter vasgebyt om die wedstryd in twee uur en 29 minute te beklink.
Die 16-jarige Basson het haar teen die eerste gekeurde, Maya Tahan van Israel, met 2-6, 2-6 vasgeloop.